KIRJALLINEN KYSYMYS E-3719/00 esittäjä(t): Demetrio Volcic (PSE) ja Vincenzo Lavarra (PSE) komissiolle. Italiaan tulevat laittomat maahanmuuttajat.



Virallinen lehti nro 174 E , 19/06/2001 s. 0125 - 0126



KIRJALLINEN KYSYMYS E-3719/00 esittäjä(t): Demetrio Volcic (PSE) ja Vincenzo Lavarra (PSE) komissiolle (30. marraskuuta 2000) Aihe: Italiaan tulevat laittomat maahanmuuttajat Talven alkaessa maitse saapuvien laittomien maahanmuuttajien määrä on noussut huomattavasti Gorizian ja Triesten seudulla, Friuli Venezia-Giulian maakunnassa. Rajan maitse ylittävien laittomien maahanmuuttajien lukumäärä alkaa jo olla samaa luokkaa kuin Italian rannikoille varsinkin Apuliassa ja Kalabriassa laittomasti saapuvien ihmisten määrä. Friuli Venezia-Giulian alueneuvosto on pyytänyt armeijaa puuttumaan asiaan laittoman maahanmuuton estämiseksi ja hallitsemiseksi. Apulian alueneuvosto haluaisi tietää, mihin toimiin Euroopan unioni aikoo ryhtyä tässä asiassa. Euroopan parlamentti on 16.3.2000 vaatinut Euroopan unionia ryhtymään riittäviin toimiin laittoman maahanmuuton estämiseksi, ja myös Euroopan neuvosto esitti saman vaatimuksen Anconassa toukokuussa 2000 pidetyssä Joonianmeren ja Adrianmeren turvallisuutta käsitelleessä kokouksessa. Hallitsematon laittomien maahanmuuttajien tulva aiheuttaa yleistä epävarmuutta ja ongelmia kansalaisten turvallisuudelle. Komission jäsen Antonio Vitorino vakuuttaa olevansa täysin tietoinen ihmisten salakuljetukseen liittyvistä ongelmista ja luettelee sarjan toimia, joilla pyritään torjumaan järjestäytynyttä rikollisuutta ja joita on jo käsitelty laittomien maahanmuuttajien alkuperämaissa tehdyissä lukuisissa alueellisissa aloitteissa. Voisiko komissio täsmentää, 1. mitä aloitteita se aikoo tehdä auttaakseen niiden Italian alueiden väestöä, joita laiton maahanmuutto koskettaa suoraan; 2. miten se aikoo hallita maahanmuuttajien kulkua niiden Euroopan unionin maiden kautta, joita pidetään kauttakulkumaina; 3. aikooko se perustaa paikan päällä toimivia maahanmuuton valvontakeskuksia; 4. aikooko se perustaa läpikulkumatkalla oleville maahanmuuttajille humanitaarista apua antavia keskuksia; 5. mitä taloudellisia välineitä se aikoo käyttää Italian kauttakulkualueiden hyväksi? António Vitorinon komission puolesta antama vastaus (8. helmikuuta 2001) Eurooppa-neuvoston erityiskokouksessa Tampereella 15.16. lokakuuta 1999 EU:n 15 jäsenvaltion valtion- ja hallitusten päämiehet hyväksyivät kauaskantoisia päätelmiä mm. laitonta maahanmuuttoa koskevan yhteisen politiikan muotoilusta (EY:n perustamissopimuksen 63 artiklan (ent. 73 k artikla) 3 alakohdan b alakohta). Valtion- ja hallitusten päämiehet vaativat muuttovirtojen kaikkien vaiheiden tehokkaampaa hallintaa sekä ihmisten salakuljetuksen ja ihmiskaupan kaikkien muotojen ehkäisemistä. Tätä varten neuvostoa ja/tai jäsenvaltioita kehotettiin: - toimimaan erityisesti niitä vastaan, jotka harjoittavat ihmiskauppaa ja käyttävät maahanmuuttajia taloudellisesti hyväkseen, - laatimaan lainsäädäntöä, jossa säädetään ankarista seuraamuksista näille vakaville rikoksille, - pyrkimään yhdessä Europolin kanssa rikollisverkostojen tunnistamiseen ja hajottamiseen, - takaamaan näiden rikosten uhrien ihmisoikeudet ottaen erityisesti huomioon naisten ja lasten ongelmat, - antamaan lähtö- ja kauttakulkumaille apua, jotta voidaan auttaa kyseisten maiden viranomaisia vahvistamaan valmiuksiaan torjua tehokkaasti ihmiskauppaa ja huolehtimaan takaisinottoa koskevista velvoitteistaan suhteessa unioniin ja jäsenvaltioihin, ja - jäsenvaltioiden rajavalvontaviranomaisia kehotettiin tekemään tiiviimpää yhteistyötä erityisesti merirajoilla ja antamaan keskinäistä teknistä apua esimerkiksi vaihto-ohjelmin ja teknologian siirroin. Yhteisön ja jäsenvaltioiden toimivallanjaon perusteella etenkin viimeisen kohdan toteuttaminen kuuluu jäsenvaltioille. Komissiolla ei ole operatiivisia eikä täytääntöönpanovaltuuksia laittoman maahanmuuton alalla eikä yhteisöllä ole vielä lainsäädäntöä unionin ulkorajoilla suoritettavan valvonnan kustannusten jakamisesta. Komissiolla ei näin ollen ole juuri mitään mahdollisuuksia avustaa suoraan niitä Italian alueita, joita laiton maahanmuutto pahiten koettelee. Arvoisan parlamentinjäsenen kysymykseen, joka koskee laittomien maahanmuuttajien mahdollista siirtymistä jäsenvaltiosta toiseen, komissio vastaa toteamalla, että tällaisiin tapauksiin sovellettavista periaatteista määrätään Schengenin säännöstön soveltamisesta vuonna 1990 tehdyn yleissopimuksen 23 artiklassa. Kuten komissio on jo ilmoittanut yhteisön maahanmuuttopolitiikkaa koskevassa tiedonannossa(1), se aikoo esittää vuoden 2001 ensimmäisen puoliskon aikana erityistiedonannon maahanmuuttajien kotiinpaluuta koskevasta yhteisön tulevasta politiikasta. (1) KOM(2000) 757 lopullinen.